في البلاد لي مافيهاش مواهب حقيقية ، كينتاعشوا فيها أنصاف المواهب ، وفبلاد لي مافيهاش مناضلين حقيقيين كينتاعشو أيضا أشباههم ، وفبلاد لي مافيهاش فن حقيقي كينتاعشو أنصاف الفنانة وأرباعهم ونص الأرباع، وهادشي لي واقع فكاع المجالات فالبلاد، حيث لي عندو موهبة كاملة كيحزق لبرا ويفجرها ، وكيبقو حاصلين هنا غير العربازا ، غير هو لندرة المواهب فالبلاد كيبانو مقودين ، وعميقين ، وكيقولوا شي كلام قاصح ، ولكن فالواقع رطب منهم مكاين ، وهادشي لي واقع مع ألبوم هوبا هوبا سبيريت اللخر ، ألبوم ديال عام 2000 وواقع ألفين ومجتمع ألفين ، وخارج ف 2018 ومسميين عليه ألبوم فيه الكلام والمعنى ، مع داكشي ديال أني سيستيم وكدا ، مع التخليطة كيبان بحال شي حاجة يا سلام ، بينما فالواقع وكأي حاجة خرى فهادشي ديال الموسيقى البديلة فالمغرب ، هي موسيقى أنصاف المواهب ، وعمرها كانت موسيقى في إبداع وموهبة وريادية وتقدمية وحداثية كما يروج لها مواليها . فالمغرب مابقاتش واكلة هاد الهدرة ديال نعطي للدولة ولا للسيستيم باش نبان واعي وفاهم وباغي البلاد تزيد القدام ، الوحيد لي أنتي سيستيم فهاد البلاد هو الملك ، والوحيد لي كينتاقد الدولة والمسؤولين والأوضاع الإجتماعية ويتاخد قرارات فهادشي هو الملك ، والوحيد لي أنتي سيستيم على السيستيم ديال باه وجدود ونيت راه هو الملك ، لا من لباسو لا من تصاورو مع عائلتو لا من حضور مرتو فالشأن العام ، أما يجي شي حد يقوليك راه أنتي سيستيم فأي مجال من المجالات راه غير خراي ، ولا كيدير موسيقى هادفة كتوعي وكلماتها عندهم معنى فراه غير تخربيق ، يمكن يكونوا كلمات هوبا هوبا عندهم معنى مقارنة بكلمات السرحاني وسايس سايس ، ولكن هذا مكيعنيش أن بصح قوتهم فكلماتهم ، بل العكس داكشي لي كاتبين جبان ومتعرفهم فين واقفين من عدة قضايا كيتناولوها فأغانيهم ، فكما أنهم أنصاف مواهب عندهم أيضا أنصاف مواقف ، حيث مايمكنش بنادم كابر بخير السيستيم ومغمس منو وعايش بيه لحد الآن ينوض يوقف ضدو . 
هوبا هوبا انصاف مواهب بانصاف مواقف. مايمكنش اللي مغمس مع السيستيم يوقف ضدو